### Beslutningstema

I denne sag skal det besluttes om forslag til Lokalplan nr. 170-150 og Kommuneplantillæg nr. 136-150, Solenergianlæg ved Bredebro, skal sendes i min. 8 ugers offentlig høring.

Sagen behandles i Teknik- og Miljøudvalget hvad angår Lokalplansdelen samt i Klima-, Vækst- og Udviklingsudvalget, hvad angår Kommuneplantillægsdelen.

### Historik

Kommunalbestyrelsen fastsatte den 31. marts 2021 ansøgningsfristen for anden runde af vedvarende energi ansøgninger til den 15. december 2021.

Kommunalbestyrelsen godkendte den 31. marts 2022 at indstille 22 ansøgninger til idehøring.

Kommunalbetyrelsen prioritret den 31. august 2022, projekt 18 til planlægning.

### Sagsfremstilling

Kommunalbestyrelsen har den 31. august 2022 besluttet at igangsætte udarbejdelsen af et lokalplanforslag der giver mulighed for anlægge et 60 ha stort solcelleanlæg nordøst for Bredebro.

Kommuneplantillæg

Parallelt med lokalplanen er der udarbejdet et kommuneplantillæg, der udlægger en kommuneplanramme til teknisk anlæg og dermed muliggør lokalplanen.

Lokalplanens indhold

Lokalplanen muliggør etableringen af et solenergianlæg på ca. 64 ha til elproduktion i området. Det betyder, at områdets karakter ændres fra at have været landbrugsområde til nu at være et område, der er forholdsvist intensivt udnyttet til teknisk anlæg. Områdets visuelle påvirkning på omgivelserne mindskes dog med kravet om etablering af et afskærmende beplantningsbælte på minimum 5 meter, når det udvokset. Beplantningsbæltet mod nord er et eksisterende læhegn, der afgrænser området og beplantningsbæltet må brydes ved hegn, vandløb og andre passagemuligheder.

Lokalplanområdet opdeles i to byggefelter, henholdvis byggefelt A og byggefelt B. Inden for byggefelt A er der afsat en område hvor der kan etables step-up transformer eller batterier. En del af byggefelt B, ligger inden for areal reservationen til 400 kV højspændingsledningen mellem [adresse] og grænsen. Arealreservationen ophæves når 400 kV anlægget er færdigt og der er tinglyst respektafstande til anlægget. Det medfører at dele af byggefelt B ikkke kan ibrugtages før 400 kV anlægget er færdigt.

Solenergianlægget får en højde på 3.5 og består af solenergipaneler monteret på stativer i øst-vestgående retning. I området placeres 4 lynafledere på 16 meter, udført i trådgitter. Inden for byggefelt A, i området til step-up transformer eller batterier, kan der etableres transformere på op til 6 meter og koblingsdelen op til 8 meter.

Omkring anlægget på indersiden af beplantningsbæltet etableres der et der etableres et stormasket trådhegn med en højde på op til 2 m. For at muliggøre passage for smådyr, skal hegnets maskestørrelser være min. 10x10 cm.

Lokalplanen giver mulighed for at etablere to læskure til dyrehold inden for hvert byggefelt, med en højde på op til 3.5 meter og en størrelse på op til 50 m2, pr. skur.

Solpaneler skal være anti-refleksbehandlede og lokalplanen indeholder bestemmelser om at bebyggelse i området skal holdes i ensartede farver og materialer for at skabe en sammenhæng i bebyggelsen i området.

Miljøvurdering af plan og program

Tønder Kommune og opstiller besluttede tidligt i processen at udarbejde en såkaldt miljøkonsekvensrapport. Det er det samme, som man før kaldte en VVM-redegørelse. Rapporten indeholder dels en miljøvurdering af forslag til nyt kommuneplantillæg og lokalplan for projektet, og dels en bredere miljøkonsekvensvurdering for det konkrete projekt. Et ikke teknisk resumé af miljøredegørelsen er vedlagt som bilag til lokalplanen.

Einar Dahl inkludere både lokalplanområdet samt nedgravning af kabel mellem lokalplanområdet og transformerstationen ved Bredebro.
Det nedgravet kabel krydser Brede Å med en underboring. Brede Å er et Natura 2000 område og Kommunalbestyrelsen kan ikke godkende et projekt der har en negativ påvirkning af Natura 2000 områder.

Væsentlige fokuspunkter i miljøkonsekvensvurderingen har været:

Støj

Dette indbefatter vurdering af konkrete påvirkninger af støj. Der er få negative konsekvenser.

Natur og Bilag IV-arter samt Natura 2000 konsekvensvurdering

Der er redegjort for påvirkningen af naturforhold både inden for området og i forbindelse med nedgravning og underboring af kabel.

Samlet set vil anlægget ikke have væsentlige negative konsekvenser. Projektet forventes at få positive konsekvenser for områdets biodiversitet.

Klima og Miljø

Der er også redegjort for lokale miljøpåvirkninger af overfladevand, grundvand samt luft og klima.

Der er ingen væsentlige negative konsekvenser. Projektet forventes at få positive konsekvenser for udledning af CO2 og andre forurenende stoffer, samt for beskyttelsen af grundvandsressourcer og drikkevandsinteresser.

For at sikre mod anvendelsen af PFAS-stoffer, der kan udvaskes til jord og grundvand, stilles der i §25 tilladelsen vilkår om at det skal dokumenteres at de konkrete paneltyper ikke inderholder PFAS-stoffer der kan udvaskes.

Anlæggets visuelle påvirkning

Solcellernes visuelt-landskabelige betydning for de områdets landskabsværdier er undersøgt med baggrund i blandt andet visualiseringer for eksisterende forhold, anlægget uden beplantning og med udvokset beplantning.

Anlægget vil være synligt i landskabet, og særligt i en årrække efter etableringen, præge oplevelsen set fra en del af de nærmeste, omkringliggende landskaber. Særligt på helt kort afstand af anlægget fra [adresse] og [adresse], vil anlægget synes meget i landskabsbilledet og give det nære landskab et markant teknisk præg.

Efter en årrække vil den omgivende beplantning afskærme for det meste af synlighed af det tekniske anlæg, og man vil primært opleve en grøn kratbeplantning set udefra.

Vurdering

Projektet vurderes samlet set, at have begrænsede negative konsekvenser. De væsentligste negative konsekvenser er den visuelle påvirkning af landskabet, især frem til at den omkransende beplantning er kommet op.

Bilag

Bilag A - Lokalplan 170-150 og kommuneplantillæg 136-150 Solenergianlæg ved Bredebro

Bilag B - Miljøvurdering Bredebro

Bilag C - §25 Tilladelse

Bilag 1 - Udtalelse om afgrænsning

Bilag 1a - Afgrænsningsudtalelse Arkæologisk vurdering

Bilag 1b - Afgrænsningsudtalelse Hav- og Vandmiljø

Bilag 2 - Visualiseringsrapport

Bilag 3 - Støjkortlægning

### Lovgrundlag

Planloven

Lov om miljøvurdering af planer og programmer.

### Direktionen indstiller,

|  |  |
| --- | --- |
| at | forslag til lokalplan 170-150 og kommuneplantillæg 136-150, Solenergianlæg ved Bredebro, godkendes som forslag og sendes i offentlig høring i 8 uger inklusive vejledende afstemning i de 2 sidste uger af perioden, |
| at | miljøkonsekvensrapporten, [adresse], sendes i offentlig høring i 8 uger samtidigt med forslaget til lokalplan og kommuneplantillæg, og |
| at | indstillingen videresendes til Økonomiudvalget og Kommunalbestyrelsen. |

Beslutning fra Teknik- og Miljøudvalget, 15. august 2023, pkt. 6:

Indstillingen anbefales.

Beslutning fra Klima-, Vækst- og Udviklingsudvalget, 16. august 2023, pkt. 9:

Indstillingen anbefales.

Beslutning fra Økonomiudvalget, 23. august 2023, pkt. 16:

Indstillingen anbefales.

Jan Kjær kan ikke følge indstillingen, da han mener, at sagen skal udsættes.

Anton Frederiksen og Ludvig Kristoffersen deltog ikke i mødet.

### Beslutning

Indstillingen godkendt.

Jan Kjær (D) kan ikke følge indstillingen, da han mener, at sagen skal udsættes til der foreligger svar fra Ankestyrelsen.